ตลาดคึกบัญชีซื้อขายพุ่ง24%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ตลาดหุ้นคึกคัก นักลงทุนลุยไฟบัญชีเคลื่อนไหวเพิ่มขึ้น 24% ตลาดชี้ 36 เดือนเงินทุนยังเข้าหุ้นไทย จี้ทางการเร่งหามาตรการจัดการสภาพคล่องหวั่นเงินเฟ้อพุ่ง
นายยรรยง ไทยเจริญ ผู้อำนวยการสถาบันวิจัยเพื่อตลาดทุน ตลาดหลักทรัพย์แห่งประเทศไทย เปิดเผยว่า ผลของดัชนีหุ้นที่ปรับตัวดี ซึ่งเดือน ก.ย. พบว่ามีจำนวนบัญชีซื้อขายที่เคลื่อนไหว 1.78 แสนบัญชี เพิ่มขึ้น 24.38% จากเดือนเดียวกันของปีก่อนคิดเป็นสัดส่วน 29.41% ของบัญชีซื้อขายทั้งหมดที่มีอยู่เกือบ 6 แสนบัญชี สูงที่สุดในรอบ 4 ปี 8 เดือน และมีมูลค่าการซื้อขายเฉลี่ยต่อบัญชีอยู่ที่ 5.04 ล้านบาท เพิ่มขึ้นจาก 4.33 ล้านบาท ในเดือน ส.ค.ที่ผ่านมา
นอกจากนี้ ตลาดหลักทรัพย์ได้ร่วมมือกับเอซี นีลเส็น ได้จัดทำอินเวสเตอร์เซอร์เวย์ ผู้ลงทุนรายบุคคลที่ลงทุนตรงในตลาดหุ้นและผ่านกองทุนหุ้นจำนวน 2,200 ราย เพื่อต้องการทราบถึงพฤติกรรมการลงทุนของผู้ลงทุนที่มีกำไร และขาดทุนว่าเป็นอย่างไร ขณะนี้ทำแบบสอบถามเสร็จแล้วและอยู่ระหว่างประมวลผล คาดว่าจะเผยแพร่ได้เดือน ธ.ค.นี้ ซึ่งผลการศึกษาที่ได้จะเป็นประโยชน์ต่อผู้ลงทุนไทยและจะช่วยในเรื่องการวางกลยุทธ์ของตลาดหลักทรัพย์ในการขยายฐานผู้ลงทุนอย่างมีเสถียรภาพ
เชื่อว่าระยะ 36 เดือนข้างหน้าเงินทุนต่างชาติยังไหลเข้าลงทุนหุ้นเอเชียรวมถึงหุ้นไทยอยู่ จากผลของการใช้มาตรการเพิ่มสภาพคล่อง (QEII) ของธนาคารกลางสหรัฐ ซึ่งจะทำให้มีเม็ดเงินใหม่ทยอยเข้ามาอย่างต่อเนื่องทุกเดือน
อย่างไรก็ตาม ควรเร่งหาวิธีจัดการกับสภาพคล่องที่จะไหลเข้ามาเพื่อรักษาเสถียรภาพของเศรษฐกิจ เพราะจะทำให้ราคาสินค้าโภคภัณฑ์ปรับตัวเพิ่มขึ้นและอาจเกิดปัญหาเงินเฟ้อในภายหลังได้ ซึ่งเงินเฟ้อที่สูงจะกระทบต่อการลงทุนในตลาดหุ้นด้วย
“ปัจจัยในประเทศที่ต้องจับตาหลังจากนี้ ภาครัฐคงมีมาตรการดูแลเสถียรภาพ ซึ่งหากจะขึ้นดอกเบี้ยเพราะมีความจำเป็นเพื่อรักษาเสถียรภาพเศรษฐกิจตลาดคงเข้าใจ ดีกว่าปล่อยให้มีปัญหาเงินเฟ้อและต้องมานั่งแก้ไขภายหลัง” นายยรรยง กล่าว
สำหรับภาพรวมตลาดหุ้นเดือน ต.ค. ดัชนีหุ้นปิด 984.46 จุด เพิ่มขึ้น 0.94% จากเดือนก่อนหน้า และปรับเพิ่มขึ้น 34.02% เมื่อเทียบกับสิ้นปี ขณะนี้ต่างชาติซื้อสุทธิ 56,924 ล้านบาท แต่การซื้อในเดือน ต.ค. ชะลอลงเหลือ 1.5 หมื่นล้านบาท จากเดือน ก.ย. ซื้อสุทธิ 3.6 หมื่นล้านบาท